google/wiki40b huggingface dataset:
SRG SSR

Historie

Europas tredje offentlige radiokanal startet å sende fra sveitsiske Lausanne i 1922. I begynnelsen ble kanalen finansiert gjennom en lisensordning, men allerede i 1930 besluttet sveitsiske myndigheter å nasjonalisere radiokringkasting, og i 1931 etablerte Forbundsrådet allmennkringkasterselskapet Schweizerische Rundspruchgesellschaft (tysk), Société suisse de radiodiffusion (fransk), Società svizzera di radiodiffusione (italiensk) eller Societad svizra da radio (retoromansk). Selskapet var en koordinerende organisasjon for fire regionale kringkastere og var den eneste i landet med kringkastingsrett. Det sveitsiske nyhetsbyrået SDA (Schweizerische Depeschenagentur) fikk enerett på å levere nyheter til radiokanalen, en ordning som varte frem til 1971.
Etter opprettelsen av SRG SSR begynte de tysk- og franskspråklige radiokanalene å sende i 1931 og den italienskspråklige Radio Monte Ceneri startet opp i 1933. De første retoromanske sendingene startet i 1938 på den tyskspråklige kanalen Radio Beromünster. Under andre verdenskrig spilte SRG SSR en sentral funksjon som nøytral kringkaster og de tysk- og italiensk-språklige sendingene nådde langt utover sveitsisk territorium via kortbølgesendinger.

Etter krigen

I 1950 var SRG SSR en av 23 grunnleggere bak Den europeiske kringkastingsunion (EBU). Etter å ha drevet med prøvesendinger for fjernsyn siden 1939, startet regulære tv-sendinger på tysk i Zürich i 1953. Franskspråklige sendinger startet opp i Genève året etter, og dekket også de italienskspråklige delen av Sveits med sveitsiske undertekster. I 1958 startet egne tv-sendinger på italiensk.
I 1960 ble kringkasteren omdøpt til Schweizerische Radio- und Fernsehgesellschaft (tysk), og i 1964 åpnet Forbundsrådet opp for tv-reklamer for å holde lisensavgiften på et lavt nivå. I 1966 fikk hver av de tre hovedspråkene en radiokanal nummer to hver. En egen retoromansk kringkaster ble samtidig etablert i Chur og fikk bruke deler av sendetiden til den tyskspråklige andrekanalen. 
Farge-tv-sendinger startet opp i 1968, og i 1978 startet radiokanalene opp med sendinger i stereo. Utover i 1980-årene ble kringkastingsmonopolet gradvis avviklet, og flere private lokalradiokanaler dukket opp. For å møte den økte konkurransen, SRG SSRs regionale kringkastere hver sin tredje radiokanal. I 1991 ble SRG SSR omorganisert til en privat industriforening og aksjeselskap underlagt sveitsisk forretningslovgivning. I 1998 endret kringkasteren navn til SRG SSR idée suisse. Kallenavnet «idée suisse» (sveitsisk idé) ble fjernet i 2011, og siden har navnet kun vært SRG SSR.
I 1992 ble retoromanske Radio Rumantsch skilt ut fra tyskspråklige Schweizer Radio DRS, og i 1994 ble den retoromanske tv-divisjonen skilt ut fra Schweizer Fernsehen og dannet selskapet Radio e Televisiun Rumantscha.
Sigrun Møgedal

Utmerkelser

Kongen utnevnte i 2010 Møgedal til ridder av 1. klasse av St. Olavs Orden «for hennes innsats for internasjonalt helsearbeid.» I 2008 ble hun utnevnt til offiser i Den nasjonale fortjenstorden i Frankrike for innsats for å fremme samarbeid mellom Frankrike og Norge om arbeid i utviklingsland.
Volleyball under Asialekene 1982

Volleyball under Asialekene 1982. Volleyball var en av flere sporter under de niende Asialekene som ble arrangert i New Delhi i India. Det var sjuende gangen som volleyball var med på programmet i Asialekene. Volleyballturneringene, en for menn og en for damer, ble avviklet i 19. november til 3. desember 1982. Det var femten herrelag og seks damelag som deltok, Japan vant herreturneringen og Kina vant dameturneringen.
NRK Sápmi

NRK Sápmi er en samisk divisjon i NRK med særskilt ansvar for produksjon og formidling av nyheter, aktualiteter, drama og annet medieinnhold til den samiske befolkningen. Divisjonens formål er å bidra med innhold som skal styrke samisk kultur og språk. NRK Sápmis oppdrag omfatter også produksjon og formidling av innhold om samisk samisk kultur og samfunn til hele befolkningen i Norge. NRK Sápmi samarbeider med de samiske redaksjonene i YLE, SVT og Sveriges Radio.
Divisjonen ledes av direktør Mona Solbakk. Hun overtok etter Nils Johan Heatta 3. september 2015.
De første samiske radiosendingene startet i 1946 i Tromsø, med Kathrine Johnsen som programleder. I 1976 ble redaksjonen flyttet permanent til Karasjok, og i 1984 flyttet radioen inn i sine nåværende lokaler.
Fra 1991 har redaksjonen produsert ukentlige fjernsynsprogrammer for barn. Siden 2001 har redaksjonen produsert fjernsynssendingen Ođđasat, sammen med SVT og Yle, fra studio i Karasjok. Redaksjonen produserer også innhold for NRKs lokal- og rikssendinger, samt for nett og sosiale medier. 8. desember 2010 vedtok NRK å bytte navn fra det opprinnelige NRK Sámi Radio til NRK Sápmi.
NRK Sápmi har lokalkontorer i Tana, Kautokeino, Manndalen i Kåfjord, Tromsø, Skånland, Tysfjord, Snåsa og Oslo. Disse kontorene har i underkant av 20 årsverk. Hovedkontoret har rundt 80 årsverk.

Språk

NRK Sápmi bruker både norsk og samisk. Størstedelen av NRK Sápmis radio- og tv-sendinger er på nordsamisk, men det er også permanente sendinger på lule- og sørsamisk. Det lule- og sørsamiske programtilbudet lages av lokalkontor-medarbeidere som er stasjonert i henholdsvis Tysfjord og Snåsa. Deler av sendingene er på norsk; bl.a. brukes norsk i stor grad i intervjuer.
Numedalsbanen

Historie

Allerede i 1873 ble planleggingen av Numedalsbanen startet, men den sto likevel først klar nesten 50 år senere. Banen ble offisielt åpnet 19. november 1927 med kong Haakon VII og kronprins Olav til stede. Persontrafikk på banen ble nedlagt 31. desember 1988.
All trafikk mellom Rollag og Rødberg ble nedlagt ved stortingsvedtak i 1989. Det kjøres fortsatt enkelte godstog på den nedre delen av banen.
Bakgrunnen for byggingen av banen var transportbehov til Noreverkene. Opprinnelig var det tenkt at banen skulle bli en del av Bergensbanen. Det gikk damplokomotiv på Numedalsbanen fram til 1970. Siden har det gått dieseldrevne tog på banen. Etter at persontrafikken ble nedlagt kjøres det av og til dampdrevne veterantog på banen.   
Det var beskjeden turisttrafikk her i noen år etter nedleggelsen i regi «Numedalsbanens venner». Store deler av banen er i dag, i mangel på vedlikehold, i så dårlig befatning at det er umulig med noen form for togdrift. Nord for Flesberg er sporet ikke kjørbart for tog. Ved Rødberg er det en kombinert vei- og jernbanebro, og her er sporet asfaltert ned. Det er imidlertid noe aktivitet i form av dresinutleie på deler av banen.

Vern

16. september 2013 ble strekningen Rollag-Rødberg fredet av Riksantikvaren. I 2016 sluttførte Jernbaneverket en omfattende oppgradering av banens nedre del for å møte et økende behov for godstransport (tømmer og pukk).
Fredningsforslaget ble begrunnet i at anlegget framstår som et representativt jernbaneanlegg fra 1920-årene. Videre er det viktig å sikre kildeverdiene og opplevelsesverdiene, samt å bevare anlegget som kulturhistorisk element i landskapet da både infrastruktur og bygninger er sjeldent autentisk, enhetlig og komplett. Strekningen Rollag-Rødberg ble fredet i september 2013

Utbedringer

På høsten 2013 ble strekningen Kongsberg-Flesberg gjenåpnet for transport av flis og massevirke til Moelven Numedal i regi av Grenland Rail. Etter ei avsporing i april 2014 måtte alle sviller byttes, og strekningen til Svene pukkverk var ferdig i november samme år, mens resten var ferdig i mai 2016. Det blir i 2017 kjørt et godstog per uke med massevirke fra Numedal Brug til fabrikker i Sverige.
Nacho Fernández

Landslaget

Han ble tatt ut i Spanias tropp til VM i fotball 2018 i Russland.
15. juni 2018 scoret han sitt første landslagsmål for Spania mot Portugal.
Skatterevisorenes forening

Skatterevisorenes Forening er et fagforbund som ble etablert i 1939. 
Skatterevisorenes Forening er den største revisororganisasjonen i Skatteetaten. Vi organiserer landets spisskompetanse innenfor revisjon, kontroll og vurdering av næringslivets disposisjoner på områdene skatt, merverdiavgift og særavgifter, på statens vegne.
Forbundet er medlem av Unio 1. januar 2007.
Leder er Odd Arne Kjellstadli.
Simensbråten

Simensbråten er et strøk i bydel Nordstrand, og dessuten navnet på grunnkrets 3503 i Oslo. Området utgjør den nordligste del av åsen som strekker seg fra Brattlikollen og nesten ned til blokkene Oslo Panorama. Simensbråten tilhørte i gammel tid Ryen. I vest grenser området til Lille Ekeberg.
I tidligere tider var Simensbråten nærmest å regne for et hytteområde på landet. Idag er det stort sett villabebyggelse med enkelte innslag av småblokker. Det gikk trikk på Simensbråtenlinja, en sidebane av Ekebergbanen fra Jomfrubråten frem til Simensbråten holdeplass til 28. oktober 1967. Simensbråten er forøvrig navn på bussholdeplassen like øst for Ekeberg skole.
Våningshus og uthus på plassen Simensbråten ble solgt og revet i 2004. Simensbråten hadde vært husmannsplass under Ryen gård, og ble utskilt som eget bruk i 1845.
Kjente personligheter på Simensbråten var søskenparet Enok Abrahamson (lyriker) og Birgit Abrahamson (maler).
Simensbråten har i dag en egen og aktiv velforening med nærmere 300 medlemmer: Simensbråten vel.

Simensbråten postkontor

Inntil Oslo også fikk postnr så hadde adressene som tilhørte daværende Simensbråten postkontor postadresse Simensbråten og ikke Oslo 6 eller Oslo 11 som de omliggende områdene. Simensbråten postkontor lå opprinnelig i Vårveien 12 før det ble flyttet til nyere lokaler i Olleveien 1.
Postkontoret ble på midten av 1990-tallet foreslått nedlagt, men etter protester ble det vedtatt i bystyret 27. november 1996 (sak 773/96) at det ikke skulle legges ned.
I 1999 var det dog kroken på døra for Simensbråten postkontor. Etter 9 ran siden 1971 bestemte Posten å legge ned kontoret av hensyn til de ansattes sikkerhet.

Simensbråten IL

Simensbråten IL ble stiftet 24. januar 1933. Klubben er primært kjent for fotball, men har tidligere også drevet med blant annet friidrett og langrenn. Simensbråten stilte i 2014 et seniorlag i 6. divisjon, samt et old boys-lag og et veteranlag, begge i 2. divisjon. Både seniorlaget og veteranlaget rykket opp fra sine avdelinger, slik at seniorlaget i 2015 skal spille i 5. divisjon.
Pansermaller

Fossiler

Den eldste kjente fossilarten av pansermaller er Corydoras revelatus fra Salta i Argentina fra sen paleocen. Denne arten er foreløpig plassert i Corydoras, men er utvilsomt et medlem av gruppen Corydoradinae.
Et fossil identifisert som Hoplosternum sp. er også funnet i La Venta-formasjonen i Río Magdalena i Colombia, og er anslått til å være fra midten av miocen.

Akvaristikk

Pansermaller er fredelige og aktive fisk som svømmer rundt på bunnen og leter etter mat. På denne måten hjelper de til å holde rent i overfôrede akvarier.
Ebbsfleet United FC

Ebbsfleet United FC, tidligere Gravesend & Northfleet Football Club, er en engelsk fotballklubb, stiftet i 1908. Hjemmekampene til Ebbsfleet spilles på Stonebridge Road, i Northfleet. 
Klubben ble til etter at Northfleet United og Gravesend United ble slått sammen i 1946.
I 2008 ble klubben kjøpt av MyFootballClub. MyFootballclub er ett nytt konsept i fotballen, der det ikke lenger er en eier eller styreformann som styrer klubben. Eierne er derimot medlemmene i Myfootballclub, der medlemmene stemmer over viktige beslutninger som har med klubben å gjøre, som spillerkjøp etc.
Aas grønne glasshytte

Aas grønne glasshytte var en virksomhet som produserte grønt og brunt glass som flasker og annet bruksglass i Sandsvær i det som i dag er Kongsberg kommune. Hytta ble etablert av Det Kongelig Allernaadigst Octrojerede Nordske Compagnie.
Virksomheten eksisterte fra ca. 1747 til 1765. Da hytta be lagt ned var det Hadeland Glassverk som overtok produksjonen av den typen glass som hadde vært laget på Aas grønne glasshytte.
Textron Stingray

Historie og utvikling

Stingray ble utviklet av Cadillac Gage Textron på privat initiativ. Den første prototypen sto klar i 1985. Etter prøver i Thailand ble det bestilt 106 kjøretøyer av de thailandske myndighetene. Disse ble levert mellom 1988 og 1990.
For å redusere vedlikholdskostnadene er standardkomponenter brukt i stor utstrekning, for eksempel i motor, girkasse, hjuloppheng (som er det samme som er brukt til M109) og belter.

Teknisk

Vognføreren sitter framme i midten av skroget. Vognkommandøren og skytteren sitter til høyre i tårner med laderen til venstre. Vognkommandøren og skytteren har nattsikter, og skytteren har også en laseravstandsmåler.
Pansringen er av stål.
Kanonen er en Royal Ordnance Nottingham 105 mm Low Recoil Force. Den er stabilisert, og kan fyre hele spekteret av NATO-ammunisjon, inkludert APFSDS. Den kan eleveres fra -7,5° til 20°. Tårnet er motordrevet, men manuell tårntravers og elevasjon er mulig i krisesituasjoner.  Ildledningssystemet ble levert av Marconi Electronic Systems.
Motoren er en Detroit Diesel 8V-92 TA som yter 535 hk ved 2 300 omdreininger i minuttetet. Den er montert bak i skroget. Vogna kan ta med opp til 757 liter diesel. Motoren er vannkjølt og driver en automatisk girkasse.
Boomerang (album)

Boomerang er debutalbumet til det amerikanske pop/rock-bandet Hanson. Albumet ble utgitt i 1995 og var en uavhengig utgivelse, sponset av Hanson-brødrenes far.
Etiopias grunnlov

Grunnloven i Etiopia, som er den høyeste lov i den føderale republikken Etiopia, ble vedtatt av overgangsregjeringen i desember 1994 og trådte i kraft i august 1995. Den ble utarbeidet av den grunnlovsgivende forsamling som ble valgt i juni samme år. Etiopia har tidligere hatt tre andre konstitusjoner, fra 1931, 1955 og 1987.
Grunnloven består av 106 artikler i 11 kapitler. Det gir en føderal regjering av ni etnisk-baserte regioner styrt av et to-kammers parlament. Grunnloven gir et sett av grunnleggende menneskerettigheter, artikkel 13 fastsetter at disse rettigheter og friheter skal tolkes i samsvar med Verdenserklæringen om menneskerettigheter, den internasjonale konvensjonen om sivile og politiske rettigheter og andre internasjonale vedtekter som Etiopia støtter. Dokumentet garanterer videre at alle etiopiske språk vil nyte lik statlig anerkjennelse, men amharisk er angitt som arbeidsspråk av den føderale regjeringen.
Forsikringsselskapenes sentrale skaderegister

Forsikringsselskapenes sentrale skaderegister (FOSS) er et sentralt register for alle skader på skadeforsikring (i motsetning til livsforsikring) i Norge.  Registeret drives av Finans Norge med konsesjon fra Datatilsynet.
Når kunder meldes skader til forsikringselskapene, blir skaden meldt til FOSS og medlemsselskaper i Finans Norge får tilgang til kunders skadehistorikk .
Pulsar

En pulsar er en roterende nøytronstjerne som sender ut pulser av stråling med bølgelengder fra radiostråling til gammastråling.
Pulsarer har ekstremt sterke magnetfelt. Magnetfeltene kan ha en styrke på opp til 10⁸ tesla. Til sammenligning er jordens naturlige magnetfelt på 5·10⁻⁵ Tesla. 
Strålene går ut fra stjernens magnetiske poler, og danner altså to kjegler i motsatte retninger. Ettersom rotasjonsakselen og de magnetiske polene ikke ligger på samme steder, sveiper disse kjeglene over himmelen med samme intervall som stjernens rotasjonshastighet.
Nøytronstjerner er bare noen kilometer i diameter og ekstremt kompakte. Rotasjonshastigheten kan komme opp i 700 ganger per sekund. Dette nærmer seg grensen for det pulsaren kan tåle uten å bli revet i stykker. Noen nøytronstjerner kan rotere raskere. Disse kalles magnetarer og er mindre enn en pulsar. De kan derfor rotere raskere. 
Fenomenet ble oppdaget i 1967 av Jocelyn Bell og Antony Hewish. For dette fikk Hewish nobelprisen i fysikk i 1974. Den mest kjente pulsaren er pulsaren i Krabbetåken. Denne ble oppdaget i 1968 og roterer 30 ganger per sekund.

Dannelse

Forholdene for at en pulsar blir dannet starter ved at en massiv stjerne blir komprimert etter å ha vært en supernova.  Den komprimerte stjernen vil deretter kollapse til en nøytronstjerne.  Nøytronstjernen beholder det meste av rotasjonsmomentet sitt og siden den nå er betraktelig mindre får den veldig høy rotasjonshastighet.  På grunn av den høye rotasjonsenergien til nøytronstjernen, blir det generert et sterkt elektrisk felt på grunn av bevegelsen.  Dette resulterer i at protoner og elektroner kommer til overflaten ved polene til stjernen og blir sendt ut som elektromagnetisk stråling.  Denne strålen blir sendt ut langs den magnetiske aksen til stjernen.  Den magnetiske aksen trenger ikke å stemme overens med rotasjonsaksen og derfor får den en målbart pulserende effekt sett fra et gitt punkt i verdensrommet.
Dalla

Utseende

Små til middelsstore, nokså kraftige smygere. Oversiden er mørkbrun med lyse flekker som gjerne er hvite på forvingen, gule på bakvingen. Undersiden har de samme tegningene, men grunnfargen er lysere. Forvingens klubbe er forholdsvis stor og med en markert krok.

Levevis

Artene lever gjerne i litt høytliggende skog. De har en rask, svirrende flukt og kan minne om fluer. Larvene lever mest sannsynlig på ulike gress.

Utbredelse

Slekten er neotropisk, utbredt i Mellom- og Sør-Amerika.
De utvalgte

De utvalge (orig: De udvalgte) er en dansk thriller- og grøsserserie som gikk på DR i 2001. Serien handler om et ungt par som overtar en forfallen gammel herskapsbolig i København. For å får råd til å pusse den opp søker de etter fem leieboere. Alt første dagen med oppussing skjer det mystiske ting der. Serien er skrevet av Jens Dahl, Rasmus Heisterberg og Nicolas Winding Refn, og besto opprinnelig av 13 episoder. I 2003 kom en ny, redigert versjon på 12 episoder med ny slutt. 
I Norge gikk serien som påskekrim på NRK2 i 2003.

Handling

Serien begynner med at et ungt par, litteraturstudenten Rikke Borgwardt og elektrikeren Bo Mortensen finner en stor, men gammel herskapsleilighet som de får leie til spottpris sentralt i København. De annonserer etter folk til å bo i de andre rommene, og får snart inn fem nye leieboere: reklamemedarbeider Gry Rønne, politistudent Salim Malik, den håpefulle filmstudenten Regitze Kramer, Tor René Hansen, som presenterer seg som finansrådgiver, og den amerikanske utvekslingsstudenten med danske røtter Eric Lundholm. Husverten sørger imidlertid for også å få plassert Miriam, som han presenterer som sin niese, i pikeverelset. Allerede under inflytningsfesten begynner underlige ting å skje, og forholdet hovedpersonene imellom begynner å skrante. Det viser seg etter hvert også at forfedrene til flere av beboerne var involvert i en ekspedisjon til Sydpolen i 1906.

Om serien

Serien spenner over flere sjangre, med elementer av både drama, komedie, skrekkfilm, thriller og ikke mist film noir. Serien er tydelig påvirket av flere av Roman Polańskis filmer, ikke minst Rosemary's Baby og Leieboeren, men har også elementer som er gjenkjennbare fra blant annet David Lynch sine filmer og fra The X-Files. Samtidig har den også intriger av en type som er gjenkjennbare fra ungdomsdramaer av typen Beverly Hills 90210. En rekke ulike temaer, fra utroskap til rasehygiene, berøres i serien.
De utvalgte var først og fremst beregnet på et ungdommelig publikum, og med et budsjett på 20 millioner kroner var det høye forventninger til serien. Den ble imidlertid en kommersiell fiasko – fra første til tredje episode falt seertallene i Danmark fra 720 000 til 350 000. Heller ikke den relanserte versjonen fra 2003 fikk noe stort publikum, og DVD-utgivelsen har kun vært gjort tilgjengelig i Danmark.
Britisk mesterskap i friidrett innendørs 2019

Britisk mesterskap i friidrett innendørs 2019 ble arrangert 9. og 10. februar 2019, i Arena Birmingham i Birmingham i England.
Paromelix

Utseende

Phrynetini er middelsstore, brunlige trebukker. Dekkvingene har markerte "skuldre" og er parallellsidige, gjerne med hvite flekker eller rødlige tegninger.

Levevis

Som de fleste andre trebukker borer larvene i ved.

Utbredelse

Arten er utbredt i Vest- og Sentral-Afrika.
Burghley House

Burghley House er et slott fra 1500-tallet i nærheten av Stamford i Lincolnshire i England. Det regnes som et av de fineste eksemplene på engelsk 1500-tallsarkitektur.
Grensen til grevskapet Lincolnshire går mellom Stamford og Burghley House, og selve eiendommen ligger i dag i Cambridgeshire.
Slottet ble bygget for Sir William Cecil, senere baron Burghley, som var dronning Elisabeth I av Englands fremste rådgiver under det meste av hennes styre. Bygningen var inspirert av Richmond Palace
Senere var Bughley House sete for Cecils etterkommere, jarlene og markiene av Exeter. I dag eies slottet av en stiftelse opprettet av familien. Lady Victoria Leatham, datter av David Cecil, 6. marki av Exeter og en kjent antikvitetsekspert og TV-personlighet, bor på eiendommen.
Parken er utformet av landskapsarkitekten «Capability» Brown.
Hvert år arrangeres feltrittkonkurransen Burghley Horse Trials på Burghley.
Eiendommen har også blitt brukt som kulisse i flere filmer, bl.a. Stolthet og fordom (2005).
EM i friidrett 1946 – 4 × 100 meter stafett menn

Forsøksheat

Forsøksheatene ble avholdt den 24. august.
Tanggu

Tanggu (kinesisk: 塘沽区; pinyin: Tánggū Qū) var et kinesisk bydistrikt i den selvstendige byprovinsen Tianjin i det nordlige Kina. Den er administrativt et bydistrikt. Befolkningen innen bygrensene var i 2004 anslått til 490 000. Her er millionbyen Tianjins havneområde.
Tidligere kunne sjøtransport følge elveløp helt opp til Tianjin, men sedimentering gjorde dette umulig slik at omlasting på flatbunnede elveprammer ble nødvendig ved Tanggu.
I 2010 ble distriktet oppløst og innlemmet i Binhai nye område.

Kulturminner

Takufortene er oppført på Folkerepublikken Kinas liste over kulturminner.

Samferdsel

Tanggu har store havneanlegg som betjener ikke bare Tianjin, men også Beijing, Hebei og bakenforliggende områder.
Kinas riksvei 103 strekker seg fra Beijing og 149 km ned til kysten ved Tanggu.
Franz Brendel

Liv og virke

Brendel var sønn av den saksiske gruveingeniøren Christian Friedrich Brendel. 
I 1844 etterfulgte Brendel Robert Schumann som redaktør for Neue Zeitschrift für Musik i Leipzig. Samme år giftet han seg med pianisten Elisabeth (Lysinka) Tautmann (1818–1866). 
Med Brendel i redaktørstolen utviklet tidsskriftet seg raskt til å bli et talerør for den nytyske skole, et uttrykk Brendel utmyntet på tilhengerne av det som ble sett på som moderne programmusikk i opposisjon til det som ble oppfattet som en konservativ absolutt musikk.  I Brendels redaktørtid lå tidsskriftet i permanent strid med motstanderne av «framtidsmusikken», spesielt Eduard Hanslick. Brendel publiserte en rekke skrifter av «nytyskerne» i Neue Zeitschrift für Musik, deriblant Richard Wagners beryktede artikkel Das Judenthum in der Musik.
Brendel beholdt redaktørposten fram til sin død i 1868.
I tillegg til sin journalistiske virksomhet holdt Brendel en tid forelesninger i musikkhistorie ved konservatoriet i Leipzig.